**PÁLYÁZATI FELHÍVÁS**

Budapest, II. kerület Margit körúton álló társasházak nemes burkolatú homlokzatfelületei tisztításának támogatásához 2024

Budapest Főváros II. Kerület Önkormányzata (a továbbiakban: Önkormányzat) pályázatot hirdet a kerület közigazgatási területén belül a Margit körúton álló társasházi épületek nemes anyaggal burkolt, közterületre néző homlokzati felületeinek tisztításának vissza nem térítendő pénzügyi támogatására.

A vissza nem térítendő támogatás keretösszege:

11.000.000,- Ft

**TÁMOGATHATÓ HOMLOKZATTISZTÍTÁSI MUNKÁLATOK**

A pályázat útján elnyert pénzösszeg kizárólag a Margit körúron álló társasház (a továbbiakban: Társasház) nemes burkolatú (kő, műkő, tégla) homlokzati felületek tisztítási munkáira, valamint jelen cím alatt megjelölt előkészítési, járulékos és kivitelezési munkálatokra vehető igénybe. A nemes burkolatú homlokzati felületek részleges tisztításának munkái nem támogathatók. A pályázati dokumentációnak a közterületi homlokzaton lévő összes nemes burkolat tisztítására vonatkozó költségvetést és a pályázati kiírásban előírt egyéb dokumentumokat kell tartalmaznia. Saroképület esetén a pályázatnak minden közterület felé néző homlokzat felület tisztítását tartalmaznia kell.

A megtisztított nemes burkolatú homlokzatok járda szinttől számított 3 m magasságig antigraffiti burkolattal való bevonása szintén támogatható, annak költségei elszámolhatók a pályázat során.

A pályázati dokumentáció tartalmazhatja a homlokzattisztítás költségein felül, az előkészítési munkák költségeit és a járulékos költségeket (területfoglalási engedély, állványozás, védőtető építése, nyílászárók ideiglenes védelme), amely tevékenységek a tisztítási tevékenységekkel együttesen támogatottak.

A pályázat alapján támogatást igényelhetnek azok a Társasházak, amelyek homlokzati felújítására korábban nem került sor, vagy az 5 évnél régebben készült. Nem támogatható az a Társasház, melynek homlokzatán az elmúlt 3 évben reklámmolinót helyeztek el. Nem támogatható az a Társasház, amely 5 éven belül az Önkormányzattól Általános társasház felújítási-, vagy védelemmel érintett ingatlanokra kiírt pályázaton homlokzat felújításra támogatást nyert. Élet- és balesetveszély elhárítási támogatási (HAVÁRIA) pályázaton történt indulás nem kizáró ok.

**ELNYERHETŐ TÁMOGATÁS**

**A vissza nem térítendő támogatás összege a homlokzattisztítás összköltségének legfeljebb 70 %-a, míg a járda szinttől számított 3 méter magasságig felkerülő antigraffiti bevonatot is tartalmazó pályázat esetén a homlokzat tisztítás összköltségének legfeljebb 80 %-a.**

**A pályázati támogatás maximális összege Társasházanként 3.000.000 Ft.**

A támogatás átutalására a pénzügyi elszámolás után, utólag kerül sor (utófinanszírozású pályázat), tehát a pályázónak a felújítás teljes költségét előzetesen finanszíroznia kell, az elnyert támogatás a sikeres pénzügyi elszámolást követő 60 napon belül kerül átutalásra.

**A PÁLYÁZAT KÖTELEZŐ TARTALMI ELEMEI**

*I. Jogosultsági dokumentumok*

1. **Pályázati adatlap és pályázói nyilatkozat** (jelen felhívás *2. számú melléklete*)

2. **Közgyűlési határozatok** vagy az ülés jegyzőkönyv kivonata **(a jelenléti ívvel együtt teljes)**, amelyeknek tartalmaznia kell a következőket:

- a Társasház, illetve a tulajdonostársak pályázati eljárásban való képviseletére és a Támogatási Megállapodás aláírására jogosító meghatalmazását,

- a homlokzat nemes anyagú felületeinek tisztítási munkáira, mint a tervezett munkára vonatkozó döntést,

- a kiválasztott kivitelező megnevezését, árajánlata bruttó összegének megjelölését, és egyéb a pályázati dokumentációban benyújtásra kerülő járulékos költség(ek) pontos meghatározását,

- a felújításra biztosított pénzügyi forrás megjelölésére vonatkozó döntést,

- a pályázó nevében a munka átvételére jogosult személyre vonatkozó döntést,

3. A Társasház érvényes **Alapító Okirata és Szervezeti és Működési Szabályzata** (SzMSz). SzMSz hiányában a legfeljebb hatlakásos Társasház nyilatkozata a Ptk. közös tulajdonra vonatkozó szabályainak alkalmazásáról.

4**. Tulajdoni Törzslap** és **Földhivatal nyilvántartási térkép másolata** (a pályázat benyújtásától számított 60 napnál nem régebbi).

*II. Műszaki dokumentumok*

5. **Műszaki leírás** a tervezett homlokzat tisztításról, melynek tartalmaznia kell a következőket:

* ingatlan pontos címe és helyrajzi száma,
* homlokzaton milyen nemes anyagú burkolatok vannak,
* a homlokzattisztítással érintett felület mérete (m2),
* milyen előkészítési munkák vannak (pl. területfoglalás, védőtető építése, állványozás, nyílászárók ideiglenes védelme),
* homlokzaton antigraffiti bevonat lesz-e, ha igen mekkora felületen (járda szinttől számított 3 m magasságig kell számítani),
* nyilatkozat a kivitelezőtől, hogy a homlokzattisztítást milyen módon végzi és az a helyszíni felmérésen látottak alapján a tervezett technológiával biztonságosan, sérülésmentesen megvalósítható,
* fotódokumentáció minden érintett teljes homlokzatról a tisztítás szükségességének igazolására.

*III. Pénzügyi dokumentumok*

6. Kivitelezői árajánlat (amely több részből is állhat), amelynek tartalmaznia kell a következőket:

* tételes költségvetést bruttó végösszeggel a tervezett munkálatokról,
* a kivitelező cégszerű aláírását.

7. A pályázat benyújtásától számított 30 napnál nem régebbi bankszámla-igazolás, fedezetigazolás, aláírt hitelszerződés vagy a pályázat kivitelezési határidején belül rendelkezésre álló lakás-előtakarékossági szerződés, amely igazolja a tervezett összköltség legalább 75%-ának rendelkezésre állását. A fennmaradó legfeljebb 25% erejéig közgyűlési határozat is elfogadható, amely kimondja, hogy ez az összeg időben rendelkezésre fog állni.

8. 60 napnál nem régebbi Kimutatás arról, hogy a Társasház tulajdonosainak az Önkormányzattal szemben nem áll fenn lejárt adó-, vételár-, vagy egyéb tartozása, amely a II. kerületi Polgármesteri Hivatal Adóügyi Igazgatóságától (1023 Budapest, Margit utca 2-4.) szerezhető be.

Amennyiben a fennálló adó-, illetve vételárhátralék maradéktalan megfizetésére a Társasház a pályázati anyagban kötelezettséget vállal, a megítélt homlokzattisztítási támogatás abban az esetben folyósítható, ha azt a támogatás megítélésétől számított 30 napon belül a Társasház egy összegben megfizeti.

Nem minősül vételártartozásnak, ha a Társasház tulajdonostársa a vételárat részletekben fizeti meg, és azt az adásvételi szerződés szerint teljesíti.

**A PÁLYÁZATOK BENYÚJTÁSÁNAK HELYE ÉS HATÁRIDEJE**

A pályázatok benyújtásának ideje: 2024. január 15. – 2024. március 15.

Homlokzat tisztítás elvégzésének határideje: 2024. október 31.

A Pályázati Felhívás dokumentációja letölthető az önkormányzat internetes honlapjáról itt: <https://masodikkerulet.hu>

**A pályázatok benyújthatók elektronikus formában e-Papír rendszeren keresztül lásd** <https://epapir.gov.hu/>**.** A pályázat benyújtásának ideje a feltöltés időpontja. A e-Papír tárgyába írják be: „Társasház homlokzatának tisztítása-2024”.

A pályázati kiírással kapcsolatos további felvilágosítás kérhető:

E-mailen: telepuleskep@masodikkerulet.hu

Telefonon: László Erzsébet +36 (1) 346 5577

Borsos András +36 (1) 346 5495

**A PÁLYÁZATOK ELBÍRÁLÁSA**

A keretösszeg felosztására a benyújtott pályázatok elbírálása után kerül sor. A határidőn túl érkező pályázatok elbírálás és érdemi vizsgálat nélkül elutasításra kerülnek.

A Társasház képviselője által hiányosan benyújtott pályázatoknál egy alkalommal lehetőség van a hiányzó dokumentumok pótlására, melynek határideje a hiánypótlás továbbításától számított 15 munkanap. A Településképi Bejelentési Osztály elektronikus úton megküldött hiánypótlási felszólítása tartalmazza az utólagosan benyújtandó iratok felsorolását és azok benyújtási határidejét. A hiánypótlásra megadott határidő nem hosszabbítható meg. A határidőn túl beérkezett hiánypótlás nem vehető figyelembe, a pályázat automatikusan elutasításra kerül.

**Az Önkormányzat a benyújtott pályázatnak csak a pályázat szempontjából releváns tartalmi elemeit vizsgálja, az értékelés az egyéb jogi, műszaki szakterületet érintő tartalomról nem foglal állást, illetve a munkálatok során keletkező esetleges károkért az Önkormányzat nem vállal felelősséget.**

A pályázatokat Budapest Főváros II. Kerületi Önkormányzat Képviselő-testülete bírálja el a pályázatok beadási határidejét követő 60 munkanapon belül, és dönt a támogatás összegéről. Az eredményről a pályázók e-Papír felületén a döntést követő 15 munkanapon belül értesítést kapnak, amely alapján 10 munkanapon belül a nyertes pályázónak a Pályázati Felhívás *3. számú melléklete* szerinti, általa kitöltött és aláírt Támogatási Megállapodást 3 példányszámban kell benyújtania postai úton, vagy személyesen a Központi Ügyfélszolgálaton leadva. Megfelelően kitöltött és aláírt Támogatási Megállapodás esetén, az Önkormányzat részéről is aláírt ügyfélpéldánya visszapostázásra kerül a Pályázati Adatlapon megadott képviselő postacímére.

A homlokzattisztítási munkálatok legkorábban a pályázati dokumentáció benyújtását követő napon kezdhetők meg, korábbi keltezésű számlák nem számolhatóak el. A homlokzattisztítás elvégzésének befejezési határideje 2024. október 31. A határidő nem hosszabbítható. A befejezési határidőt nem teljesítő pályázó a támogatást elveszíti.

**TÁJÉKOZTATÁSI KÖTELEZETTSÉG**

A támogatásban részesülő Társasház köteles jelen felhívás *4. számú mellékletében* szereplő formában kitöltött információs tábla kihelyezésével eleget tenni tájékoztatási kötelezettségének.

A legalább A4-es méretben kinyomtatott táblát merev (pl. habkarton) lemezre szükséges felerősíteni és védeni úgy, hogy az időjárás hatásainak ellenálljon. A táblát a homlokzati felületek tisztításának megkezdésekor a Társasház közös területén, jól látható helyen kell kifüggeszteni.

A tábla a beruházás befejezésétől számított 1 éven belül nem távolítható el. A tábla sérülése, megrongálása, vagy ellopása esetén a közös képviselő köteles azt 5 napon belül pótolni.

**A HOMLOKZAT TISZTÍTÁSÁNAK MEGVALÓSULÁSA**

A támogatással érintett munkálatok a pályázati dokumentumok benyújtását követően kezdhetők meg.

A pályázónak a homlokzattisztítási munka megkezdését írásban - elektronikusan e-Papír rendszeren keresztül, vagy e-mailen a következő címre küldve: [telepuleskep@masodikkerulet.hu](mailto:telepuleskep@masodikkerulet.hu) – be kell jelentenie a Településképi Bejelentési Osztálynak a kivitelezés megkezdése előtt legalább 5 nappal.

A nyertes pályázónak a homlokzattisztítási munka befejezését írásban (a fenti lehetséges módok valamelyikén) be kell jelentenie a Településképi Bejelentési Osztálynak a munka befejezését követő 5 napon belül.

A homlokzati felületek tisztításának elvégzését követő 30 napon belül kell benyújtani a pénzügyi elszámolást.

**PÉNZÜGYI ELSZÁMOLÁS**

A pályázat elszámolásának kötelező tartalmi elemei (lehetőleg az alábbi sorrendben összefűzve):

* **pénzügyi elszámoló lap** (kötelező sablon),
* **banki bizonylat(ok) a teljes költség kifizetéséről,**
* **a homlokzattisztítás teljes költségére vonatkozó a számlák** (előkészületi, járulékos és a kivitelezés költségeinek számlái),
* **kivitelezői szerződés(ek),**
* **műszaki átadás-átvételi jegyzőkönyv** (kötelező sablon) **és az ez alapján az átvevő által kiállított teljesítési igazolás** (kötelező sablon),
* **fotódokumentáció az elkészült munkáról** (amelyen személyek nem azonosíthatóak),

Amennyiben a pénzügyi elszámolás során benyújtott számlák végösszege nem éri el a Támogatási Megállapodás 4. pontjában rögzített homlokzattisztítási összköltség 95%-át, abban az esetben az elnyert támogatás összege is arányosan csökkentésre kerül.

**A műszaki átadás-átvételi jegyzőkönyv, a kivitelezői nyilatkozat, a teljesítési igazolás és a pénzügyi elszámoló lap esetében kötelező a jelen felhívás** *5. számú mellékletét* **képező sablonokat és pénzügyi útmutatót alkalmazni**, amely dokumentáció letölthető az önkormányzat honlapjáról itt: <https://masodikkerulet.hu>

Amennyiben a pályázó és a kivitelező közötti szerződés garanciális visszatartási összeget ír elő, a visszatartott részre vonatkozó támogatás kifizetésére a vállalkozói végszámla kiegyenlítése után kerül sor.

A hiányosan benyújtott pénzügyi elszámolások esetében a Településképi Bejelentési Osztály egy alkalommal hiánypótlási felszólítást küld ki, amely alapján a megadott határidőig (15 munkanap) a hiányzó dokumentumokat a Társasház képviselőjének be kell nyújtania. A hiánypótlási határidő nem hosszabbítható meg.

Részlegesen megvalósult homlokzattisztítási munkákra nem nyújtható be pénzügyi elszámolás. Támogatás csak a pályázatban leírt munkák teljes körű megvalósulása esetén fizethető ki. A munkálatok során keletkező esetleges károkért az Önkormányzat nem vállal felelősséget.